**ΥΠΟΚΕΙΜΕΝΟ – ΕΝΟΤΗΤΑ 1**

**Μαθαίνω για το υποκείμενο** **από** :

α) σελ. 16, 17 σχολικού βιβλίου ,

β) σελ. 110 (το υποκείμενο), σελ. 111 (συμφωνία του ρήματος με το υποκείμενο) σελ. 130 (συμφωνία προσώπου και αριθμού) γραμματικής νέας ελληνικής γλώσσας

**Τι είναι το υποκείμενο – πώς το βρίσκουμε;**

Είναι η λέξη της πρότασης που δείχνει ότι κάποιος (κάποια, κάποιο, κάποιοι, κάποιες, κάποια) κάνει ή παθαίνει κάτι ή βρίσκεται σε μια κατάσταση.

π. χ. Ο Γιώργος παίζει κιθάρα.

Για να βρούμε το υποκείμενο, απαντούμε στην ερώτηση ποιος/ ποια/ποιο + το ρήμα της πρότασης

**Τι μορφή μπορεί να έχει το υποκείμενο;**

Το υποκείμενο βρίσκεται πάντα σε πτώση **ονομαστική** και μπορεί να είναι:

α . Ουσιαστικό (**Τα παιδιά** βλέπουν τηλεόραση)

β. Αντωνυμία (**Εγώ** πήρα την απόφασή μου)

γ. Ουσιαστικοποιημένο επίθετο (**Οι νέοι** είναι τολμηροί)

δ. Οποιαδήποτε άλλη λέξη ή φράση με άρθρο (ουσιαστικοποιημένη)

 **Το αύριο** (επίρρημα) δεν τον απασχολεί

 Ήρθαν **τα πάνω κάτω** (φράση)

 **Ο πεινασμένος** (μετοχή) καρβέλια ονειρεύεται

ε. Πρόταση με άρθρο (**Το ότι είπες** **ψέματα** με στενοχώρησε πολύ)

στ. Πρόταση χωρίς άρθρο. Η πρόταση αυτή μπορεί να είναι:

* δευτερεύουσα ειδική, βουλητική ή πλάγια ερωτηματική που μπαίνει ως υποκείμενο σε απρόσωπα ρήματα ή εκφράσεις (σελ. 95 & 130 γραμματικής νέας ελληνικής γλώσσας)

Πρέπει **να έρθεις αμέσως** (βουλητική)

Φαίνεται **ότι θα βρέξει σήμερα**(ειδική)

Είναι περίεργο **πώς το ξέχασες αυτό εντελώς**(πλάγια ερωτηματική)

* δευτερεύουσα αναφορική

**Όποιος θυμάται την ιστορία** ας μας την διηγηθεί

**Όταν το ρήμα είναι απρόσωπο** (πρέπει, αρκεί, ενδέχεται, φαίνεται, απαγορεύεται, επιτρέπεται, πιστεύεται, πρόκειται, συμφέρει, αξίζει, γίνεται, λέγεται, επιβάλλεται, ακούγεται, είναι δυνατόν, είναι καλό κ.λπ.), η πρόταση (που είναι υποκείμενο στο ρήμα) ξεκινάει με το ***να***, το ***ότι***ή το ***πώς***. Σε αυτήν την περίπτωση το υποκείμενο απαντά στην ερώτηση τι.

**Παραδείγματα**

**Είναι αλήθεια** ότι μελετώ πάρα πολύ σκληρά στο σπίτι μου!

**Απαγορεύεται** να μας κουράζετε με πολλές ασκήσεις!

**ΠΡΟΣΟΧΗ!**

Ένα ρήμα μπορεί να χρησιμοποιηθεί και ως προσωπικό (Απαγορεύεται το κάπνισμα, απαιτείται προσοχή)και ως απρόσωπο (Απαγορεύεται να καπνίζετε, απαιτείται να προσέχετε περισσότερο).

**Πότε παραλείπεται το υποκείμενο**

● όταν το ρήμα είναι **α΄** ή **β΄ προσώπου** : Πεινάω (εγώ) πολύ / Ήρθες (εσύ) πολύ αργά χθες.

 **Παραμένει** όταν δίνεται **έμφαση ή αντιδιαστολή** σε αυτό : **Εγώ** δεν ξέρω τίποτα (έμφαση) / **Εσείς** φταίτε

για όλα, **εμείς** δεν κάναμε τίποτα (αντιδιαστολή)

● όταν το ρήμα είναι **γ΄προσώπου** και :

α) το υποκείμενο **εννοείται εύκολα** από τα συμφραζόμενα

 Οι επιβάτες κατέβηκαν από το τρένο και κατευθύνθηκαν (ενν. οι επιβάτες) προς την έξοδο του σταθμού

β) το υποκείμενο είναι **γενική έννοια** : Πώς σε λένε (ενν. οι άνθρωποι)

γ) η έννοια (του ρήματος) είναι τέτοια, ώστε **μόνο ένα υποκείμενο μπορεί να εννοηθεί**

 Την έκοψαν στα γραπτά (ενν. οι εξεταστές)

δ) δηλώνει φυσικό φαινόμενο :Βρέχει

ε) το υποκείμενο είναι **σύστοιχο**, έχει δηλαδή ίδια ρίζα ή συγγενική σημασία με το ρήμα

 Δε χορεύεται πια (ενν. ο χορός)

**Συμφωνία ρήματος υποκειμένου**

● Το ρήμα **συμφωνεί** με το υποκείμενο στο **πρόσωπο** και τον **αριθμό**

 **Ο παππούς** μου **πολέμησε** στην Αλβανία /**Οι μαθητές γράφουν** διαγώνισμα

● Όταν μια πρόταση έχει **περισσότερα από ένα υποκείμενα** :

 το **ρήμα** μπαίνει στον **πληθυντικό αριθμό** και στο **επικρατέστερο πρόσωπο** (το α΄ πρόσωπο επικρατέστερο

 σε σχέση με τα άλλα δύο, ενώ το β΄ πρόσωπο είναι επικρατέστερο του γ΄)

 - Εγώ, εσύ και ο Γιάννης **θα πάμε** εκδρομή /Εσείς και αυτοί **είσαστε** εχθροί

***Ας δοκιμάσουμε τις γνώσεις μας στο υποκείμενο***

1. **Στις παρακάτω περιόδους να βρείτε τα υποκείμενα των ρημάτων που έχουν υπογραμμιστεί και να σημειώσετε ποια είναι η μορφή τους**.

α. Η κατάσταση της υγείας του **επιδεινώθηκε** (η κατάσταση → ουσιαστικό)

β. Ο κατηγορούμενος **αρνήθηκε** όλες τις κατηγορίες αλλά κανείς **δεν** τον **πίστεψε**

γ. Ποιος σου **έστειλε** αυτό το γράμμα;

δ. Οι άρρωστοι **δέχτηκαν** την επίσκεψη του γιατρού.

ε. **Δε γίνεται** να έχεις πάντα δίκιο.

στ. Το να κρίνεις συνεχώς τους άλλους **είναι** άδικο.

ζ. Όλα τώρα **φαίνονταν** στο παιδί συνηθισμένα.

η. Όποιος παραβιάσει τους κανόνες **θα αποβληθεί** από το παιχνίδι.

θ. **Δεν είναι γνωστό** πότε θα γυρίσει από το εξωτερικό.

ι. **Απαγορεύεται** να καπνίζετε μέσα στην αίθουσα.

ια. Με **ανησυχεί** το ότι μένει διαρκώς κλεισμένος στο σπίτι.

ιβ. Το πρέπει **είναι** μια λέξη που συχνά ακούγεται από το στόμα του.

ιγ. Το χθες, το σήμερα και το αύριο **είναι** σχετικά μέσα στην αιωνιότητα

1. **Στο παρακάτω κείμενο να βρείτε τα υποκείμενα των ρημάτων και να σημειώσετε ποια μορφή έχουν.**

Ο κάμπος το χειμώνα είναι θλιβερός, το καλοκαίρι πάλι θυμίζει κόλαση. Το χινόπωρο τον τυλίγει σε γοητευτικότατη μελαγχολία. Μα την άνοιξη, τίποτα δεν μπορεί να παραβληθεί με τον κάμπο της Θεσσαλίας. Πρέπει να ξεκινήσεις με το ξημέρωμα, όταν η Όσσα στολίζεται με τριαντάφυλλα στον ερχομό του ήλιου. Όταν τα χιόνια του Ολύμπου κρατούν ακόμη απάνω τους τα στερνά γαλάζια πέπλα της νύχτας, πριν ακόμα, στις πρώτες αχτίνες, ξεδιαλυθούν οι χαμηλοί λευκοί αχνοί που σιγοσέρνονται πλάι στα ποτάμια, τα χαντάκια, τα βαλτοτόπια.

 Μ. Καραγάτσης (απόσπασμα- διασκευή)

1. **Να βρείτε τα υποκείμενα των υπογραμμισμένων ρημάτων και να σημειώσετε ποια από αυτά τα ρήματα είναι απρόσωπα και ποια είναι προσωπικά.**

α. **Απαγορεύεται** το κάπνισμα (το κάπνισμα: Υ στο Ρ. απαγορεύεται (προσωπικό) .

β. **Ακούγεται** πως θα χτιστεί στην περιοχή ένας χώρος στάθμευσης αυτοκινήτων.

γ. Μίλα πιο δυνατά. Η φωνή σου **δεν ακούγεται** καθόλου.

δ. **Χρειάζεται** επιμονή και υπομονή αυτό το επάγγελμα.

ε. **Φαίνεται** ότι θα αργήσουν να επιστρέψουν.

στ. Από το μπαλκόνι **φαίνεται** όλη η Αθήνα.

ζ. **Δε** με **νοιάζει** τι θα γίνει.

η. **Δε** σου **ταιριάζει** να μιλάς με άσχημο τρόπο.

θ. Το πουκάμισο που φοράς **δεν ταιριάζει** με το παντελόνι σου.

ι. Σε μένα **έλαχε** ο κλήρος να μιλήσω πρώτος.

ια. **Μπορεί** να έρθουμε και εμείς εκδρομή.

ιβ. Η γυμναστική **μπορεί** να σε βοηθήσει.